
Aseiniad ECAD6006C (Rhan 2) – Rhys Hughes

Wrth ystyried dyfodol y Gymraeg, mynegwyd gan Lywodraeth Cymru (2017, t.43) wrth gyflwyno strategaeth i weld miliwn o siaradwyr Cymraeg erbyn 2050, bod “sicrhau gweithlu sydd â sgiliau ieithyddol cadarn ac sy’n gallu ysbrydoli ac ysgogi dysgwyr yn hanfodol” er mwyn gweld hynny’n digwydd. Amlwg yw felly potensial y dylanwad caiff yr athro ar gynnydd ieithyddol plentyn, gyda dyletswydd hollbwysig ar staff i fodelu’r iaith Gymraeg o’r safon uchaf er mwyn gynnig sylfaen i’r plant ei efelychu. Gan ystyried yr elfen o ddarllen yn benodol, amlinellwyd gan Godwin (2011, t.19) y gwerth o fodelu darllen o safon uchel, er mwyn i’r plant derbyn “model o ddarllen da i seilio eu darllen eu hunain arno.” Cytuna Cook (2008, t.41) trwy fynegi y caiff y sylfaen gorau ei osod wrth i athrawon addysgu’r iaith, yn hytrach nag am yr iaith. Trwy iaith safonol yn cael ei arddangos i’r plant, y gobaith o hyn yw y bydd yn gweld y plant yn cynyddu yn eu hyder ieithyddol personol, ac felly yn eu parodrwydd i ddefnyddio’r iaith y tu allan i’r gwersi. Wedi dweud hynny, er mwyn sicrhau bod y safon gorau o iaith yn cael ei fodelu, gonestrwydd hefyd sydd ei angen ar athro, a’r parodrwydd i adfyfyrio a sicrhau cynnydd personol mewn unrhyw wendidau. O blegid hynny felly, adfyfyrio byddaf ar fideo o wers dosbarth derbyn yr addysgwyd gennyf, yn ogystal ag ar fy addysgu cyffredinol, gan ddisgrifio rhai strategaethau y gweithredwyd gennyf er mwyn ateb rhai gwendidau ieithyddol personol.

Fel athro, mae’n bwysig datblygu geirfa eang gan amrywio’r ffyrdd caiff brawddegau eu geirio o flaen plant. Cytuna Baker (2001, t.117-118) wrth iddo esbonio effeithiolrwydd y dilyniant o ymarfer patrymau siarad syml, cyn symud ymlaen at ystod gynyddol o eirfa a chymhlethdod mewn strwythur brawddegau. Ar lafar, ac yn enwedig o flaen dosbarthiadau ifanc, amlygwyd wrth adfyfyrio bod angen amrywio’n ehangach yr iaith oedd yn cael ei ddefnyddio gennyf, yn enwedig gan ystyried bod tueddiad mawr i blant efelychu'r iaith maent yn ei glywed fel y sonnir amdano uchod. Cwestiynu yn benodol oedd fy mhrif wendid yn yr adran yma, gyda diffyg gwahaniaethu yn y ffyrdd roedd cwestiynau’n cael eu geirio a’u ofyn i’r plant. Yn ôl Siencyn a Richards (2010, t.165), mae arfer dda yn cynnwys defnyddio “datganiadau a chwestiynau agored ac adfyfyriol” o lefel uchel, ac felly hollbwysig yw datrys y broblem yma er mwyn ennyn meddwl a dysgu yn y plant.
Yn y gorffennol, tueddiad oedd i fy nghwestiynau cael eu gofyn ar ffurf syml iawn, gan ail-adrodd yr un patrwm geiriau yn gyson heb unrhyw amrywiad. Penderfynais newid fy null cynllunio gwersi, gan geisio rhestru nifer o gwestiynau allweddol o flaen llaw; hynny yw cwestiynau effeithiol a phenagored byddai’n sbarduno meddwl y plant. Fel eglura Hayes (2007, t.9), hollbwysig yw ymarfer a chynllunio'r modd mae athro yn “siarad, yn esbonio ffeithiau ac yn gofyn cwestiynau,” ac felly cynigia’r dull yma’r cyfle i mi gynllunio ffyrdd o fodelu geirfa eang yn drylwyr cyn addysgu, trwy nifer o gwestiynau buddiol. Ymarfer effeithiol oedd y newid yma, gan olygu nad oedd yr un patrwm geiriau yn cael ei ail-adrodd o hyd, a bod llai o bwysau i feddwl am gwestiynau yn y foment. Mae Grigg (2010, t.248) o blaid ymarfer fel hyn, wrth iddo ddisgrifio pwysigrwydd “cofnodi mewn cynlluniau gwersi un neu ddau o gwestiynau allweddol er mwyn ‘angori’ y gwersi yn erbyn y nodau dysgu a’r ymdriniaeth bynciol.” Golyga hyn bod y plant yn cael mynediad at ystod o esiamplau o sut i eirio brawddegau a chwestiynau, gyda’r gobaith y byddent yn parhau trwy efelychu’r iaith amrywiol a chyfoethog yn yr un modd.

Datganwyd gan Estyn (2013, t.9); “pan na cheir unrhyw ymarferwyr sy’n gallu siarad Cymraeg yn hyderus mewn ysgol neu leoliad, mae’r defnydd o’r Gymraeg gan y staff yn fwy cyfyngedig fel arfer.” Hanfodol yw felly bod athrawon yn hyderus yn eu sgiliau iaith a’u gallu personol, er mwyn bod yn barod i ddarparu model ieithyddol sydd yn eang ac yn gyfoethog. Er efallai nad yw hyn yn wendid gweledol i mi, wrth adfyfyrio ar y wers yn y fideo daeth yn glir fod hyder a naturioldeb fy iaith lafar yn ffactorau oedd angen eu gwella. Wrth ystyried y Fframwaith Cymwyseddau Iaith i Athrawon (Llywodraeth Cymru, 2019), gellir dadlau y byddai cynnydd yn naturioldeb fy iaith yn ehangu fy ngallu nid yn unig i ymateb i iaith a thafodieithoedd gwahanol, ond hefyd fy mharodrwydd i gywiro ac addasu iaith plant ble mae angen, gan gynnig adborth cywir ac effeithiol er mwyn annog a “chefnogi ymglymiad a chynnydd dysgwyr” (Raya a Viera, 2015, t.27).
[bookmark: cysill]Er mwyn cynyddu fy hyder personol yn y Gymraeg, gosodais darged i ymdrechu i siarad yr iaith yn fwy cyson gan osgoi’r defnydd o eiriau Saesneg mewn brawddegau Cymraeg yn fy mywyd bob dydd. Awgrymwyd gan Lywodraeth Cymru (2013, t.23), “y byddai pobl ifanc yn barotach i ddysgu Cymraeg pe baent yn deall perthnasedd yr iaith i’w bywydau bob dydd”, ac felly teg yw dweud os ydwyf am hyrwyddo hyn mewn dosbarth, fy mod i hefyd angen byw yn yr iaith. Fel rhan o hynny, mae’r wybodaeth a ddysgwyd gennyf yn fy narlithoedd yn y brifysgol wedi fy annog i feddwl am ffyrdd Cymreig i fynegi ymadroddion Saesneg, yn enwedig o fewn darnau ysgrifenedig. I gyd-fynd a hyn, ar lafar, ceisiaf sicrhau fy mod yn ynganu geiriau yn arafach ac yn gliriach ar sail yr hyn a welais yn y fideo. Rhodda’r ddwy elfen yma'r cyfle i mi wir feddwl am yr hyn dwi’n ei ddweud, gan fodelu Cymraeg hyderus a dealladwy bydd yn annog rhuglder yn iaith y plant, a’r cyfle iddynt weld ei werth fel iaith gref sydd ddim yn ddibynnol ar eiriau Saesneg.

Mae treiglo yn elfen sydd wedi bod yn wendid cyson i mi am rai blynyddoedd, a daeth yn ddamwel eto wrth adfyfyrio ar y fideo a fy addysgu mwyaf diweddar. Gellir dadlau bod hyn yn gysylltiedig gyda naturioldeb fy iaith, ond amlygwyd hefyd bod angen i mi weithredu dull mwy penodol ar gyfer y gwendid yma. Wrth edrych ar y Fframwaith Cymwyseddau Iaith i Athrawon (Llywodraeth Cymru, 2019), pwysleisir yr angen i ddatblygu’r gallu i “ddefnyddio ystod o dreigladau yn gywir” gan hunangywiro a chywiro eraill pan mae angen. Hanfodol yw felly fy mod yn datblygu dealltwriaeth ddofn o’r rheolau treiglo, a’r gallu i’w harddangos yn fy iaith bersonol gan hybu’r defnydd gorau ohonynt yn y dosbarth.
Yn debyg i’r pwynt diwethaf, gellir dadlau bod siarad yr iaith yn fwy cyson yn un ateb posib, gyda’r gobaith y byddai’r elfen hunangywiro camgymeriadau treiglo a chyfeiriwyd ato yn gynharach yn dod yn naturiol hefyd yn fy mywyd bob dydd; boed i hynny fod wrth siarad ar lafar, neu wrth ysgrifennu. Fel eglura Kyriacou (2009, t.152), y cam cyntaf wrth adfyfyrio fel athro yw egluro achos y “pryder am ryw agwedd o’r ymarfer dosbarth”, gan yna cynllunio ateb i’r broblem weithredol. Yn seiliedig ar hynny, penderfynwyd gennyf hefyd bod angen maethu dealltwriaeth gref bersonol o’r rheolau wrth dreiglo, gan ddefnyddio’r hyn a ddysgwyd mewn darlithoedd fel sylfaen. Crëwyd rhestr gennyf felly o’r rheolau allweddol, megis ‘treiglo’n feddal ar ôl arddodiaid’, er mwyn gallu myfyrio yn ôl arnynt yn rheolaidd a’u ddysgu’n drylwyr. Wrth ymdrechu i’w cofio yn y ffordd yma, hyderaf fod nifer o’r rheolau yma wedi cymryd eu lle yn fy iaith lafar bob dydd, ac felly fy mod wedi tyfu yn fy ngallu i ddehongli pryd a pham bod angen treiglo. Fel mynega Jones (2013, t.6); “beth sy’n bwysig, yn enwedig ar lafar, yw eich bod yn ymarfer defnyddio’r iaith”, ac wrth gyfuno hyn gyda’r dull gweithredol o greu rhestr, mae hyn wedi profi yn hynod o effeithiol.

I gloi felly, credaf fod yr hyn a wnaethpwyd gennyf i weld cynnydd yn fy sgiliau iaith wedi bod yn gadarnhaol dros ben. Maent wedi caniatáu gwelliant mewn amrywiaeth o elfennau o fy Nghymraeg, gan fy mharatoi i fodelu iaith o safon uchel yn y dosbarth. Wrth gynllunio amrywiaeth o gwestiynau cyn pob gwers, mae hyn yn raddol wedi fy ngalluogi i ofyn cwestiynau effeithiol heb angen cynllunio mewn rhai achosion. Wedi dweud hynny, byddaf yn parhau i weithredu’r strategaeth yma er mwyn cyfoethogi ddysgu’r plant trwy ystod o gwestiynau heriol. 
Mae brwdfrydedd dros wneud mwy o ddefnydd o’r Gymraeg yn fy mywyd bob dydd wedi cynyddu fy hyder personol i yn yr iaith, ac wrth adfyfyrio ar fy ngwersi mwyaf diweddar, teg yw diddwytho fy mod yn modelu iaith o lefel uwch gan gywiro eu hiaith plant yn hyderus ble mae angen. Yn ôl Estyn (2017, t.3), caiff pwyslais ei roi wrth arolygu’r ddarpariaeth gan athrawon ar sut mae’r plant yn siarad yn glir ac yn rhugl, ac felly gwelir y potensial wrth i mi fodelu iaith yn hyderus i faethu dysgwyr sydd yn gwneud hynny. Ynghyd ag amgylchynu fy hun gyda phobl sydd yn siarad Cymraeg safonol,  mae’r dull o greu banc o reolau treiglo, gan fyfyrio arnynt a’u cofio hefyd wedi cael effaith cadarnhaol. Hyderaf yn awr fy mod yn gallu modelu sgiliau treiglo yn llwyddiannus, gyda’r gobaith y bydd hyn yn gweld plant yn efelychu’r defnydd cywir yma o dreigladau.
Fel canlyniad i’r adfyfyrio yma felly, byddaf yn parhau i ymdrechu i wneud cynnydd yn y fy iaith, gan fod yn barod i weithredu mwy o strategaethau os oes angen, fel bod dysgwyr yn derbyn y ddarpariaeth a’r esiampl gorau gennyf i’w efelychu. Mynega Donaldson (2015, t.115), y “dylai ysgolion ganolbwyntio o’r newydd ar ddysgu Cymraeg yn bennaf fel ffordd o gyfathrebu, yn enwedig cyfathrebu a deall yr iaith lafar”, ac felly byddaf yn anelu fel athro i arddangos sgiliau cyfathrebu a chyffredinol Cymraeg ar y lefel uchaf posib, er mwyn cynnig y cyfle gorau i weld plant yn llwyddo.

Cynllun Gwers 1
	Athro dan hyfforddiant
	Rhys Hughes
	Dosbarth:
	Bl.4

	Maes Dysgu a Phrofiad/Pwnc
	Ieithoedd, Llythrennedd a Chyfathrebu (Cymraeg)
	Dyddiad:
	Dydd Llun

	Ffocws Gwers:
	Ansoddeiriau a chwestiynu

	Cysylltiadau perthnasol/ystyrlon â:
Cwricwlwm 
Cyfrifoldebau trawsgwricwlaidd

	Cwricwlwm 2008 (Cymraeg):
· Llafaredd (Deilliant 3) - Byddant yn gofyn ac yn ateb cwestiynau (‘pwy?’, ‘pam?’) ac yn dilyn cyfarwyddiadau sy’n cynnwys tri neu bedwar symbol, arwydd neu air allweddol
· Ysgrifennu - Defnyddio ansoddeiriau ac adferfau i ychwanegu diddordeb ac er mwyn ysgrifennu’n fanwl gywir

Cwricwlwm Drafft I Gymru 2022 (Ieithoedd, Llythrennedd a Chyfathrebu):
· Cam Cynnydd 2 Llafar - Gallaf ofyn ac ateb cwestiynau a chyfnewid syniadau a gwybodaeth am bynciau cyfarwydd mewn sefyllfaoedd bob dydd
· Cam Cynnydd 2 Ysgrifennu - Gallaf gynllunio ac ysgrifennu at wahanol ddibenion ac ar gyfer gwahanol gynulleidfaoedd

Sgiliau Rhifedd (Ff.Ll.Rh):
· Darllen ac ysgrifennu rhifau hyd at 10,000 (Wrth feddwl am ddyddiadau)
· Defnyddio data i ddod i gasgliadau, a chydnabod y gall rhai casgliadau fod yn gamarweiniol neu’n ansicr (Wrth feddwl am yr ymchwil)

Sgiliau Cymhwysedd Digidol (Ff.C.D):
· Dod o hyd i wybodaeth briodol gan ddefnyddio gwahanol allweddeiriau a thechnegau chwilio (Wrth feddwl am yr ymchwil)

Sgiliau Eraill:
· Hanes - Cynllunio’r dull ymchwilio i’w ddefnyddio, gan awgrymu ffordd o ganfod gwybodaeth berthnasol

	Targedau Personol
(Cysylltiedig â SAC ac wedi ei nodi mewn adolygiad wythnosol)
	Datblygu Technegau Newydd (Safonau SAC Newydd):
Defnyddir technegau disgybledig sy’n seiliedig ar dystiolaeth i ateb heriau'n effeithiol a datblygu dysgu




	Amcanion Dysgu (Ffocws ar Ddysgu)
	Bydd y plant yn tyfu yn eu hymwybyddiaeth o ansoddeiriau mwy cymhleth, gan ymestyn eu sgiliau cwestiynu trwy ymarfer ymchwilio ar lafar.

	Meini Prawf Llwyddo (proses/cynnyrch)
	· Byddwch yn dysgu ansoddeiriau newydd, gan ddefnyddio thesawrws i ddarganfod geiriau cymhleth a’u hystyr
· Byddwch yn datblygu eich sgiliau ymchwilio, gan gynllunio a defnyddio nifer o gwestiynau i ddod o hyd i wybodaeth
· Byddwch yn defnyddio’r ddwy elfen yma i greu paragraff byr yn disgrifio hynafolyn (antique) er mwyn ei werthu





	Adnoddau Allweddol       
             
Iechyd a Diogelwch     
	Adnoddau:
· Bwrdd o hynafolion (antiques)
· Het ag enwau’r plant ynddo
· Tudalennau A4 gyda llythrennau’r wyddor Gymraeg arnynt
· Beiros o liwiau gwahanol
· Thesawrws
· Taflenni cynllunio
· Meini prawf llwyddiant i bob plentyn

Iechyd a Diogelwch:
· Bydd angen sicrhau bod aelod o staff yn mynd gyda’r plant wrth iddynt gerdded o un dosbarth i ddosbarth arall er mwyn cynnal eu hymchwil




	Amser
	Cynnwys, Addysgeg a Chyfleoedd Asesu (pwyntiau addysgu allweddol a chwestiynau)

	Cysylltiadau â Dysgu Blaenorol


	Bydd y wers yma yn dilyn ymweliad dosbarth i’r ganolfan ocsiwn lleol, ble bydd y plant wedi cael y cyfle i weld ocsiwn hynafolion yn cael ei gynnal drostynt eu hunain. O ran dysgu academaidd, cyn y wers yma mi fydd plant y dosbarth wedi datblygu dealltwriaeth sylfaenol o beth yw ansoddair, ac o rai ansoddeiriau syml. Byddent hefyd wedi cwblhau gwersi’n seiliedig ar sut i ddefnyddio thesawrws mewn tasg disgrifio flaenorol.

	Cam Agoriadol


	· Cychwyn trwy atgoffa’r plant o thema tymor y dosbarth; sef ‘Busnesau Lleol’
· Atgoffa’r plant o’u hymweliad wythnos ddiwethaf at y ganolfan ocsiwn yn y dref, gan ofyn i’r plant i ddisgrifio'r hyn a wnaethpwyd yn ystod y diwrnod (Dewis enwau allan o het, gan sicrhau bod cyfle i bob plentyn siarad. Bydd angen annog y plant i ateb mewn brawddegau llawn wrth ddefnyddio ffurf orffennol gywir y ferf e.e. Gwelais)
· Wrth wneud hyn, gellir defnyddio cwestiynau agoriadol megis:
· Beth ddigwyddodd nesaf?
· Beth oedd pwrpas hyn?
· Beth oeddet ti’n disgwyl i ddigwydd nesaf?
· Parhau trwy ddangos lluniau i’r plant o’u hymweliad i’r ganolfan ocsiwn, er mwyn dwyn i gof yr hyn a ddigwyddodd a sbarduno cyffro yn y dosbarth

· Ar ôl adfyfyrio ar yr ymweliad; cyflwyno i’r plant bwrdd ar flaen y dosbarth sydd yn cynnwys ystod o hynafolion (antiques) gwahanol (e.e. crochenwaith, cloc a.y.y.b) 
· Esbonio i’r plant bod pob athro yn yr ysgol wedi cyfrannu hynafolyn i’r bwrdd, gan eu herio (trwy bleidlais) i ddyfalu pa athro sydd wedi cyfrannu pob un
· Cyflwyno’r meini prawf llwyddiant i’r plant
· Gofyn i’r plant am ddiffiniad o beth yw ansoddair, gan drafod fel dosbarth eu barn ynglŷn â hyn a pha mor bwysig ydyn nhw
· Atgoffa’r plant o beth yw ansoddeiriau (hynny yw; geiriau sydd yn disgrifio), gan ofyn iddynt gynnig enghreifftiau syml ohonynt ar y BGRh (e.e. mawr, bach, trwm a.y.y.b)
· Tasg Gychwynnol:
· Esbonio bod tudalennau A4 gyda llythyren o’r wyddor Gymraeg arnynt wedi cael eu rhoi o gwmpas waliau’r dosbarth
· Gofyn i’r plant (trwy roi dwylo fyny) i bleidleisio dros hynafolyn o’r bwrdd
· Gyda’r hynafolyn penodol yna, herio’r plant i feddwl am ansoddeiriau i’w ddisgrifio’n effeithiol
· Gan ddefnyddio beiro goch, esbonio bod angen iddynt fynd o gwmpas y llythrennau ar y wal gan ysgrifennu ansoddeiriau i ddisgrifio’r hynafolyn sydd yn dechrau gyda’r llythyren benodol yna, ar y tudalennau (ac felly i greu banc o ansoddeiriau i bob llythyren
· Fel enghraifft, i’r llythyren ‘C’ byddai’r plant yn gallu nodi ‘crwn’ neu ’cadarn’
· Annog y plant i ddefnyddio thesawrws er mwyn ddod o hyd i eiriau unigryw a ffyrdd gwahanol o ddweud geiriau sylfaenol (E.e. Anferth yn lle mawr)

· Mynd o gwmpas y llythrennau gan edrych ar yr ansoddeiriau sydd wedi cael eu hysgrifennu gan y plant, gan ganmol a thynnu sylw at rhai unigryw a newydd
· Ail-adrodd y dasg unwaith eto trwy ddefnyddio hynafolyn newydd, ac annog y plant i ysgrifennu mewn lliw gwahanol
· Ar ddiwedd y dasg, gofyn i’r plant i drafod gyda phartner pam bod ansoddeiriau yn bwysig gan yna adrodd eu hatebion yn ôl i’r dosbarth trwy ddefnyddio’r dull ‘meddwl, paru, rhannu’

	Addysgu a Dysgu Craidd
	· Wedi’r drafodaeth dod i ben, esbonio i’r plant eu bod nhw’n mynd i fod yn gwneud gwaith ymchwil (neu dasg ‘darganfod gwybodaeth’)
· Rhannu’r plant i mewn i grwpiau addas sydd wedi cael eu cynllunio o flaen llaw (bydd angen sicrhau bod y grwpiau yn cynnwys cymysgedd o blant ag galluoedd gwahanol)
· Esbonio yn eu grwpiau bod y plant am ddewis un o’r hynafolion, gan yna mynd draw at ddosbarth yr athro sydd yn berchen ar yr hynafolyn, am chwarter awr
· Esbonio bod y plant yn mynd i fod gofyn cwestiynau i’r athrawon penodol, er mwyn dod o hyd i gymaint o wybodaeth am yr hynafolyn ac sydd posib
· Gofyn i’r plant; “Pa fath gwestiynau sydd yn bwysig i’w gofyn?”, gan gymryd atebion trwy ddewis enwau allan o het
· Cyflwyno taflen cynllunio i’r plant (sydd yn cynnwys y teitlau ‘Pwy? Pam? Beth? Sut? Pryd?’ mewn colofnau)
· Esbonio er mwyn ddod o hyd i lawer o wybodaeth, ei fod yn bwysig gofyn cwestiynau sydd yn dod o dan y teitlau yma, gan arddangos esiampl ar y BGRh i bob colofn (e.e. Beth oedd defnydd yr hynafolyn yma?)
· Rhoi 10 munud i’r plant cael trafod yn eu grwpiau, pa gwestiynau byddai’n dda eu gofyn i’r athrawon er mwyn casglu gwybodaeth am yr hynafolyn,
· Wrth wneud hyn, dylid bod y plentyn yn parhau i  osod y cwestiynau yn fras yn y  colofnau addas ar y tudalen cynllunio
· Bydd angen sicrhau bod y plant yn gadael digon o le o dan bob cwestiwn i roi ateb, a’u bod nhw’n trafod trwy gyfrwng y Gymraeg

· Prif dasg:
· Wedi’r amser yma o gynllunio mewn grwpiau, bydd y plant yn cael chwarter awr i fynd at yr athro priodol (perchennog yr hynafolyn)
· Byddent yn treulio’r amser yn gofyn y cwestiynau sydd wedi cael eu cynllunio, gan gofnodi’r atebion yn gryno yn y colofnau
· Bydd pob athro wedi cael gwybodaeth o flaen llaw bod hyn yn mynd i ddigwydd, ac yn sicrhau bod pob plentyn yn cael cyfle i ofyn cwestiwn

· Wedi’r amser yma o gwestiynu, mi fydd y plant yn dychwelyd yn ôl i’r dosbarth
· Gan ddefnyddio ystod o ansoddeiriau yn ogystal â’r wybodaeth sydd wedi cael ei chasglu ganddynt, bydd y plant yn ysgrifennu disgrifiad byr (hyd at 100 gair) o’r hynafolyn er mwyn ei werthu
· Bydd esiampl o baragraff posib yn cael ei ddangos i’r plant ar y BGRh cyn iddynt barhau a’r dasg, ac yn cael ei ddarllen ar goedd gan yr athro fel esiampl o arfer dda i’r plant ei efelychu (Fel enghraifft o frawddeg posib; ‘Cafodd y crochan hardd, amryliw ei greu yn 1903.’)
· Bydd hyn yn rhoi’r cyfle i’r plant gweld enghraifft effeithiol o ddisgrifiad, gyda’r gobaith o sbarduno’r defnydd cywir o iaith yng ngwaith ysgrifennu’r disgyblion
· Er mwyn gyfoethogi dysgu’r plant yn hyn, bydd meini prawf teilwredig yn cael ei roi i bob plentyn, wedi ei wahaniaethu tair gwaith:
· I’r plant cryfaf yn eu gallu, bydd yr esboniad o’r dasg ac un esiampl o frawddeg posib yn cael ei roi
· I’r plant gallu canolig, yn ogystal â hyn bydd syniad o gynnwys posibl i’r paragraff yn cael ei ddarparu ar ffurf pwyntiau bwled
· I’r plant gwanaf yn eu gallu, yn ogystal â hyn bydd y paragraff esiampl yn cael ei gynnig wrth law os ydynt yn dymuno
· Mi fydd y plant yn treulio ugain munud yn cwblhau’r paragraff byr yma


	Sesiwn gloi


	· Gan ddewis enwau allan o het; dewis rhai o’r plant i ddarllen eu disgrifiadau ar goedd gan ofyn i weddill y plant nodi elfennau cadarnhaol amdanynt, ac un elfen gellir gwella arni efallai (bydd hyn yn cynnig cyfle i blant dysgu gan eu cyfoedion)
· I orffen y wers; mynd o gwmpas y dosbarth gan ofyn i bob plentyn cynnig un ansoddair newydd y maent wedi ei ddysgu yn ystod y wers, a’i ystyr llawn

Cynllun Gwers 2
	Athro dan hyfforddiant
	Rhys Hughes

	Dosbarth:
	Bl.4

	Maes Dysgu a Phrofiad/Pwnc
	Ieithoedd, Llythrennedd a Chyfathrebu (Cymraeg)
	Dyddiad:
	Dydd Mercher

	Ffocws Gwers:
	Cenedl enwau a chwarae rôl

	Cysylltiadau perthnasol/ystyrlon â:
Cwricwlwm 
Cyfrifoldebau trawsgwricwlaidd

	Cwricwlwm 2008 (Cymraeg):
· Ysgrifennu - Dangos rhywfaint o afael ar batrymau a chystrawennau naturiol y Gymraeg a dechrau meithrin cywirdeb wrth ysgrifennu, e.e. rhedeg rhai berfau ac arddodiaid, gwahaniaethu rhwng geiriau tebyg a defnyddio cenedl enwau
· Gwrando - Gwrando’n ofalus ar gyflwyniadau gan ddangos dealltwriaeth o’r prif bwyntiau
· Darllen - Defnyddio ystod o strategaethau i ddeall ystyr geiriau a brawddegau, gan gynnwys gwybodaeth ffonig, gwreiddiau geiriau, teuluoedd geiriau, cystrawen, trefn testun a gwybodaeth flaenorol am y cyd-destun (Wrth feddwl am ddefnyddio geiriadur)

Cwricwlwm Drafft I Gymru 2022 (Ieithoedd, Llythrennedd a Chyfathrebu):
· Cam Cynnydd 2 Llafar - Gallaf aros yn fy rôl a helpu eraill wrth chwarae rôl
· Cam Cynnydd 2 Llafar - Gallaf ddefnyddio geirfa a chystrawen briodol, gan gynnwys geirfa pwnc-benodol a geirfa ar gyfer cyd-destunau penodol
· Cam Cynnydd 2 Darllen - Gallaf ddarllen geiriau a brawddegau o wahanol destunau gan ddefnyddio amrywiaeth o strategaethau i greu ystyr

Sgiliau Rhifedd (Ff.Ll.Rh):
· Rhoi eitemau yn eu trefn a’u cymharu hyd at £100 (Wrth feddwl am ddynwared gwerthu’r hynafolyn)

Sgiliau Cymhwysedd Digidol (Ff.C.D):
· Addasu a chyflwyno ystod o destun, delwedd, sain, animeiddiad a fideo at ddibenion penodol

	Targedau Personol
 (Cysylltiedig â SAC ac wedi ei nodi mewn adolygiad wythnosol)
	Datblygu Technegau Newydd:
Defnyddir technegau disgybledig sy’n seiliedig ar dystiolaeth i ateb heriau'n effeithiol a datblygu dysgu



	Amcanion Dysgu (Ffocws ar Ddysgu)
	Bydd y plant yn cynyddu yn eu dealltwriaeth sylfaenol o genedl enwau, gan ymarfer eu gallu i chwarae rôl a chymhwyso sgiliau o’r ddwy wers ddiwethaf at sefyllfa benodol o fewn y thema.

	Meini Prawf Llwyddo
(proses/cynnyrch)

	· Byddwch yn defnyddio geiriadur i ddod o hyd i genedl enwau nifer o eiriau
· Byddwch yn cynllunio ac yn creu fideo byr yn dynwared ocsiwn yn cael ei gynnal
· Byddwch yn adfyfyrio ar waith ei gilydd gan nodi’r hyn sydd yn gadarnhaol a’r hyn gellir ei wella







	Adnoddau Allweddol      
  

	Adnoddau:
· Bocs
· Amlenni amrywio sydd yn cynnwys y tudalennau ‘lluniau a rhifau’
· Geiriaduron
· Bwrdd ‘Flipchart’
· Bwrdd o hynafolion (antiques)
· Ipads
· Meini prawf llwyddiant i bob plentyn



	Amser
	Cynnwys, Addysgeg a Chyfleoedd Asesu (pwyntiau addysgu allweddol a chwestiynau)

	Cysylltiadau â Dysgu Blaenorol
	Bydd y wers yma yn dilyn gweithgareddau’r wers ddiwethaf ar ansoddeiriau a chwestiynu. Yng ngwersi’r gorffennol, mi fydd y plant hefyd wedi gwneud gwaith ar beth yw enwau (verbs), yn ogystal â gwaith syml ar beth yw genedl enwau yn ystod yr wythnos diwethaf.

	Cam Agoriadol


	· Cychwyn trwy atgoffa’r plant o thema’r dosbarth tymor yma sef ‘Busnesau Lleol’
· Atgoffa’r plant o’r hyn a wnaethpwyd yn y wers flaenorol gan ofyn i’r plant disgrifio'r hyn wnaethon nhw ei ddysgu (Dewis enwau gyda’r ffyn lolipop, ac annog y plant i ateb mewn brawddegau llawn, gan ddefnyddio ffurf orffennol gywir y ferf e.e. Dysgais)
· Gofyn i’r plant am ddiffiniad o beth yw ansoddair, gan yna fynd o gwmpas y dosbarth yn gofyn i’r plant i enwi un ansoddair y wnaethon nhw ei ddysgu yn y wers flaenorol

· Ar ôl yr amser yma o atgoffa’r plant beth ddigwyddodd yn y wers ddiwethaf; cyflwyno’r bocs aur i’r plant, sydd yn cynnwys nifer o amlenni
· Annog pob plentyn i ddod i flaen y dosbarth er mwyn dewis amlen o’r bocs ar hap, gan bwysleisio nad oes un amlen yn well nag un arall
· Bydd pob amlen yn cynnwys deg tudalen A5
· Ar bob tudalen bydd llun o wrthrych syml, rhif rhwng dau a phedwar, a llinell ar y gwaelod er mwyn ysgrifennu arno
· Gofyn i’r plant i esbonio beth yw cenedl enw (hynny yw bod pob enw’n naill ai'n wrywaidd neu'n fenywaidd), gan drafod fel dosbarth pam ei fod yn bwysig bod ni’n gwybod hyn
· Atgoffa’r plant bod pob enw gyda chenedl enw (hynny yw bod enwau benywaidd a gwrywaidd), gan esbonio bod hyn felly yn gallu newid sut rydyn ni’n cyfri’r “enwau” (neu wrthrychau yna)
· Fel enghraifft ar y BGRh, gellir dangos llun o fachgen a merch gyda’r rhif dau yn eu canol, gan ofyn i blentyn i ddod i flaen y dosbarth i ddangos sut byddai’n ysgrifennu ‘2 bachgen’ neu ‘2 ferch’ mewn geiriau
· Trafod gyda’r dosbarth os yw’r atebion sydd yn cael ei roi yn gywir neu ddim, gan esbonio’r prif bwynt – Hynny yw, gydag enwau benywaidd bod dau yn newid i ddwy, tri yn newid i dair, a phedwar yn newid i bedair
· Tasg Cyflwyniad:
· Arddangos i’r plant ar y BGRh sut mae’n bosib gweld beth yw cenedl enwau geiriau trwy ddefnyddio’r geiriadur (hynny yw trwy weld os yw hi’n dweud e.b. neu e.g. yn y geiriadur)
· Herio’r plant ar bob tudalen A5 sydd yn yr amlen, i ddod o hyd i genedl enw'r gwrthrych gyda geiriadur
· Esbonio bod angen ysgrifennu’r ffurf gywir o’r rhif penodol gydag enw’r gwrthrych o dan y lluniau ar y llinell (e.e. Bydd llun o gi gyda’r rhif dau wrth ei ymyl yn cael ei ysgrifennu fel ‘dau gi’)
· Ar ddiwedd y gweithgaredd, rhedeg trwy’r lluniau yn gyflym ar y BGRh, gyda’r plant yn marcio eu hatebion ac yn cywiro unrhyw wallau gyda beiro gwyrdd
· Cyflwyno meini prawf llwyddiant y wers i’r plant

	Addysgu a Dysgu Craidd
	· Wedi’r dasg yma dod i ben, esbonio i’r plant eu bod nhw’n mynd i ddefnyddio’r sgil yma yn ogystal â’r sgiliau o’r wers flaenorol, yn ystod y dasg nesaf
· Bydd y plant yn cael eu hannog i droi yn ôl at eu disgrifiad o’r wers ddiwethaf (hynny yw eu paragraff byr yn disgrifio hynafolyn penodol)
· Esbonio bod angen iddynt addasu’r paragraff, gan ychwanegu at y disgrifiad o leiaf tair esiampl o ddefnydd cywir o genedl enwau a rhif wrth ddisgrifio’r hynafolyn (e.e. Mae ganddi dwy ddolen gron)
· Cynnig ar y BGRh rhai elfennau o’r hynafolyn y gallan nhw gyfeirio ato wrth wneud hyn (e.e. lliwiau, dolenni, tyllau, deunyddiau a.y.y.b)
· Bydd y plant yna’n cael deg munud i addasu’r paragraff, gan cyd-weithio yn y parau maent yn eistedd ynddi os ydynt yn dymuno

· Wedi’r amser yma o addasu’r paragraff, fel cyflwyniad i’r brif dasg, bydd esiampl o ocsiwn ar glip fideo yn cael ei ddangos er mwyn atgoffa’r plant o’r hyn sydd yn digwydd mewn ocsiwn hynafolion (https://www.bbc.co.uk/programmes/p05gkvkg)
· Creu llinell amser ar y bwrdd gwyn, gan ofyn i’r plant rhestru’r hyn sydd yn digwydd mewn ocsiwn hynafolion (gellir defnyddio’r ffyn lolipop i ddewis plentyn i ateb)
· Bydd y llinell mae’n debyg yn cychwyn gyda; ‘Yr hynafolyn yn cael ei gyflwyno i’r dorf’, ac yn gorffen gyda; ‘Yr hynafolyn yn cael ei gymryd gan yr enillydd’
· Fel syniad, byddai rhai o’r camau yn y canol yn gallu cynnwys; ‘Disgrifiad o’r hynafolyn yn cael ei roi’, ‘Pris cychwynnol yn cael ei gynnig’, ‘Dau berson yn bidio yn erbyn ei gilydd’ a.y.y.b
· Wrth wneud hyn, gellir gofyn cwestiynau penagored megis:
· Beth ddigwyddodd nesaf?
· Pa elfennau wnest ti sylwi arno?
· Sut byddet ti’n disgrifio hynny?
· Bydd y llinell amser yma yn cael ei adael ar y bwrdd gwyn ar gyfer gweddill y dasg
· Rhannu’r plant i mewn i grwpiau o dri sydd wedi cael eu cynllunio o flaen llaw (bydd angen sicrhau bod pob plentyn yn gweithio gyda phlant gwahanol i bwy wnaethon nhw weithio gyda ddoe)

· Esbonio mewn ocsiwn hynafolion bod rolau gwahanol, megis yr arweinydd, y person sydd yn arddangos yr hynafolyn i’r gynulleidfa, a’r prynwr
· Esbonio yn y dasg yma bod y plant yn mynd i gael ugain munud yn eu grwpiau i ail-greu tri ocsiwn eu hunain (un i bob plentyn), gan ddefnyddio eu disgrifiadau o’r hynafolyn yn y wers ddiwethaf
· Fel rhan o hyn, pwysig yw pwysleisio y bydd pob plentyn yn cychwyn eu fideo trwy ddarllen eu disgrifiad o’r hynafolyn ar goedd (fel byddai’n digwydd mewn ocsiwn hynafolion), gan yna dynwared gwerthu’r hynafolyn i gynulleidfa ffug
· Bydd angen esbonio y bydd y grŵp yn creu fideo i bob plentyn, gyda phob fideo yn para o gwmpas dwy funud yr un
· Ar gyfer pob fideo bydd y plentyn gyda’r disgrifiad yn cymryd rôl yr arweinydd, un arall yn cymryd rôl yr arddangoswr, ac un arall yn ffilmio’r fideo
· Cynllunio i’r brif dasg:
· Cyn i’r plant mynd ati i ffilmio, byddent yn gwneud cynllun bras o’r hyn maent yn mynd i’w ddweud a’i gynnwys yn eu fideo nhw, yn ychwanegol i’w ddisgrifiad o’r hynafolyn
· Fel arweiniad bydd cymorth teilwredig yn cael ei roi i bob plentyn, wedi gwahaniaethu tair gwaith: 
I’r plant cryfaf eu gallu bydd esboniad o’r dasg un unig; i’r plant gallu canolig bydd yr esboniad yn ogystal â chynnwys posib yn cael ei roi (e.e. Disgrifiad o’r hynafolyn, pris cychwynnol, y gwerthu a.y.y.b.); ac i’r plant gwanaf eu gallu bydd esiampl o sgript yn cael ei gynnig yn ychwanegol i hyn os oes angen
· Gellir annog y plant i ddefnyddio’r llinell amser ar y bwrdd gwyn i’w helpu wrth wneud hyn, ac i weithio gyda gweddill y grŵp wrth feddwl am syniadau
· Gellir esbonio i’r plant nad oes angen i’r cynllunio fod mewn brawddegau llawn, ond bod angen digon arnynt i’w helpu yn ystod y fideo
· Y brif dasg:
· Bydd y plant yna yn mynd ati i ffilmio’r ocsiynau ar Ipad yn eu grwpiau, gyda phob fideo yn dwy funud o hyd
· Bydd cynnig i’r plant ffilmio yn y dosbarth neu yn y neuadd drws nesaf, gyda’r athro yn cadw golwg ar yr hyn mae pob grŵp yn ei wneud
· Bydd angen sicrhau bod amser i bob plentyn ffilmio yn ystod y wers yma, gyda phob plentyn yn cael tro i chwarae rolau gwahanol

	Sesiwn gloi


	· Gan ddewis enwau allan o het, bydd rhai o’r plant yn cael eu dewis i ddangos eu fideo ar y BGRh os ydynt yn dymuno
· Wrth wneud hynny bydd yr athro yn tynnu sylw at ddefnydd effeithiol o ansoddeiriau a chenedl enw, gan ofyn i weddill y plant yn y dosbarth i gynnig dwy seren a dymuniad
· I orffen y wers, gofyn i’r plant trwy’r defnydd o ddull bodiau, i ddangos eu dealltwriaeth o genedl enwau, gan esbonio yn ystod y wers nesaf y byddwn yn parhau trwy wneud mwy o waith arnynt a trwy weld gweddill y clipiau fideo

